A TANÁCS HATÁROZATA
(2007. március 5.)
az egyrészről az Európai Közösség, másrészről az Albán Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodásban említett vegyes bizottságnak az EK-Albánia munkacsoportok eljárási szabályzatának, ideértve a hatáskörüket és felépítésüket is, elfogadásáról szóló 1/2007 határozatával kapcsolatos közösségi álláspontról
(2007/239/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 300. cikkének (2) bekezdése második albekezdésére,
tekintettel az 1992. december 1-jén hatályba lépett, az Európai Gazdasági Közösség és az Albán Köztársaság közötti, a kereskedelemről, valamint a kereskedelmi és gazdasági együttműködésről szóló megállapodásra (a továbbiakban: a megállapodás) és különösen annak 18. cikkére (1),
tekintettel az egyrészről az Európai Közösség, másrészről az Albán Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodásra (2) (a továbbiakban: az ideiglenes megállapodás), amelyet 2006. június 12-én írtak alá és különösen annak 42. és 43. cikkére,
tekintettel a Bizottság javaslatára,
mivel:
(1)
Az ideiglenes megállapodás 2006. december 1-jén lépett hatályba.
(2)
Az ideiglenes megállapodás 42. cikke előírja, hogy a kereskedelemről, valamint a megállapodás által létrehozott vegyes bizottság felülvizsgálja az ideiglenes megállapodás alkalmazását és végrehajtását.
(3)
Az ideiglenes megállapodás 43. cikkének harmadik albekezdése előírja, hogy a vegyes bizottság megállapítja eljárási szabályzatát.
(4)
A megállapodás 18. cikke (1) bekezdésének e) pontja előírja, hogy a vegyes bizottság munkacsoportokat hozhat létre.
(5)
A munkacsoportok kinevezését, összetételét, hatásköreit és felépítését a vegyes bizottság eljárási szabályzatának kell előírnia.
(6)
A Közösségnek meg kell határoznia a vegyes bizottságon belül elfogadandó álláspontot az eljárási szabályzat elfogadása tekintetében,
A KÖVETKEZŐKÉPPEN HATÁROZOTT:
Egyetlen cikk
Az egyrészről az Európai Közösség, másrészről az Albán Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodás 42. cikkében említett vegyes bizottságon belül a Közösség által elfogadandó álláspont a vegyes bizottság e határozathoz csatolt határozattervezetén alapul.
Kelt Brüsszelben, 2007. március 5-én.